Author: administrator
Last saved by: viktoria.radvanska
Company: Abyss

Predkladacia správa

 
Na pozvanie predsedu vlády Českej republiky Petra Nečasa uskutočnila predsedníčka vlády Slovenskej republiky Iveta Radičová 18. októbra 2010 svoju prvú oficiálnu návštevu Českej republiky. Stretla sa s najvyššími ústavnými činiteľmi: prezidentom ČR Václavom Klausom, predsedom Senátu Parlamentu ČR Přemyslom Sobotkom, predsedníčkou Poslaneckej snemovne Parlamentu ČR Miroslavou Němcovou a predsedom vlády ČR Petrom Nečasom. Na záver návštevy sa uskutočnilo stretnutie s prvým prezidentom ČR a ČSFR Václavom Havlom.
 
Témami rozhovorov boli možnosti posilnenia vzájomnej spolupráce v rôznych oblastiach s dôrazom na ekonomickú problematiku a energetickú bezpečnosť, aktuálne otázky agendy EÚ súvisiace najmä s rozpočtovou politikou členských krajín a úroveň spolupráce SR a ČR vo Vyšehradskej štvorke.
 
            Návšteva potvrdila nadštandardnú úroveň bilaterálnych vzťahov i blízkosť národných pozícií v prioritných oblastiach zahraničnej i vnútornej politiky oboch krajín. SR je v ČR vnímaná ako dôveryhodný partner a príklad hodný nasledovania v oblasti implementácie ekonomických a sociálnych reforiem, pred ktorými dnes stojí aj vláda ČR. Partneri vyjadrili potrebu koordinácie a spolupráce pri presadzovaní záujmov našich krajín na platforme EÚ či v regionálnych zoskupeniach, najmä vo Vyšehradskej skupine.